b'\n_START_ARTICLE_\nPirminis sergamumas\n_START_PARAGRAPH_\nPirminis sergamumas (kartais - tiesiog sergamumas, incidentumas, angl. incidence) yra nauj\xc5\xb3 ligos atvej\xc5\xb3 rizika ar faktinis ligos plitimas populiacijoje per apibr\xc4\x97\xc5\xbet\xc4\x85 laikotarp\xc4\xaf. Nors kartais jis i\xc5\xa1rei\xc5\xa1kiamas tiesiog kaip nauj\xc5\xb3 atvej\xc5\xb3 skai\xc4\x8dius per tam tikr\xc4\x85 laikotarp\xc4\xaf, rekomenduojama j\xc4\xaf nurodyti kaip proporcij\xc4\x85 ar santyk\xc4\xaf su vardikliu. Pvz., pirminis sergamumas piktybiniais navikais Lietuvoje 1998 metais buvo 378,5/100000 gyventoj\xc5\xb3, o 2004 m. - 464,1/100000 (Nacionalin\xc4\x97s sveikatos tarybos metinis prane\xc5\xa1imas 2005, p. 17)._NEWLINE_Pirminio sergamumo neder\xc4\x97t\xc5\xb3 painioti su antriniu sergamumu. Pvz., \xc4\xafsivaizduokime koki\xc4\x85 nors lig\xc4\x85, kurios gydymas trunka ilgai. Ji buvo pla\xc4\x8diai i\xc5\xa1plitusi 2002 metais, ta\xc4\x8diau 2003 metais jos plitimas sustabdytas. 2002 metais tiek pirminis sergamumas \xc5\xa1ia liga, tiek antrinis bus dideli. Ta\xc4\x8diau 2003 metais pirminis sergamumas bus ma\xc5\xbeas, o antrinis sergamumas pirminis sergamumas i\xc5\xa1liks didelis, nes ligoniai sveiksta labai l\xc4\x97tai. Prie\xc5\xa1ingai \xc5\xa1iam, pavyzd\xc5\xbeiui, trumpos trukm\xc4\x97s susirgimams gali b\xc5\xabti b\xc5\xabdingas didelis pirminis sergamumas ir ma\xc5\xbeas antrinis sergamumas. Lengva per\xc5\xa1alimo liga tas pats \xc5\xbemogus gali persirgti kelet\xc4\x85 kart\xc4\x85 per metus, tod\xc4\x97l nauj\xc5\xb3 susirgimo atvej\xc5\xb3 skai\xc4\x8dius populiacijoje kartais netgi gali vir\xc5\xa1yti populiacijos dyd\xc4\xaf, o antrinis sergamumas bus ma\xc5\xbeas. Ta\xc4\x8diau antrinis sergamumas gali b\xc5\xabti ma\xc5\xbeas ir tada, kai ligoms b\xc5\xabdingas didelis mirtingumas._NEWLINE_Tyrin\xc4\x97jant ligos etiologij\xc4\x85 geriau analizuoti pirmin\xc4\xaf sergamum\xc4\x85, o ne antrin\xc4\xaf, nes antrinis sergamumas labiau susij\xc4\x99s su ligos trukme, o ne rizika susirgti atitinkama liga.'